“หุ้นเอเชีย” ผันผวน เซ่นวิกฤตยอดติด “โควิด” อินเดีย แนะจับตาประชุมแบงก์ชาติญี่ปุ่น
"ตลาดหุ้นหุ้นเอเชีย" เปิดผันผวน หลังตัวเลขผู้ติดเชื้อ “โควิด” ในประเทศอินเดียยังเพิ่มขึ้นต่อเนื่อง แนะจับตาประชุมแบงก์ชาติญี่ปุ่นในวันนี้
27 เม.ย. 2564

ผู้สื่อข่าวรายงานว่า ตลาดหุ้นเอเชียเปิดผันผวนในเช้าวันนี้ ขณะที่นักลงทุนจับตาผลการประชุมของธนาคารกลางญี่ปุ่น รวมถึงวิกฤตการระบาดของโรคโควิด-19 ในอินเดีย
โดยดัชนี SSE Composite ตลาดหุ้นจีนเปิดวันนี้ที่ 3,440.09 จุด ลดลง 1.08 จุด หรือ -0.03%,
ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,174.53 จุด เพิ่มขึ้น 48.30 จุด หรือ +0.17%
ดัชนี HSI ตลาดหุ้นฮ่องกงเปิดวันนี้ที่ 28,895.38 จุด ลดลง 57.45 จุด หรือ -0.20%
ด้านนักลงทุนจับตาธนาคารกลางญี่ปุ่นซึ่งจะแถลงมติอัตราดอกเบี้ยในวันนี้ ซึ่งนักวิเคราะห์ในโพลสำนักข่าวเกียวโดคาดการณ์ว่า BOJ จะคงนโยบายการเงินในการประชุมครั้งนี้ หลังจากที่ได้ประกาศคงอัตราดอกเบี้ยนโยบายที่ระดับ -0.1% ในการประชุมเมื่อเดือนมี.ค.
ขณะที่สถานการณ์โควิด-19 ในอินเดียยังคงเป็นปัจจัยที่นักลงทุนจับตาอย่างต่อเนื่อง โดยเมื่อวานนี้ กระทรวงสาธารณสุขอินเดียเปิดว่า พบผู้ติดเชื้อรายใหม่เพิ่มอีก 352,991 ราย ส่งผลให้ยอดรวมผู้ติดเชื้อทะลุ 17 ล้านราย ขณะเดียวกัน หลายประเทศในยุโรปและสหรัฐอเมริกาได้ระดมกำลังให้ความช่วยเหลืออินเดีย
โดยประธานาธิบดีเอมมานูเอล มาครง ผู้นำฝรั่งเศส ประกาศว่า จะให้การสนับสนุนออกซิเจนแก่อินเดียในอีกไม่กี่วันข้างหน้า ขณะที่อังกฤษได้ส่งชุดอุปกรณ์ทางการแพทย์กว่า 600 ชิ้นให้อินเดีย รวมถึงถังออกซิเจนและเครื่องช่วยหายใจ เพื่อสนับสนุนการต่อสู้กับโควิด-19 ส่วนสหรัฐจะส่งวัตถุดิบที่จำเป็นสำหรับการผลิตวัคซีน Covishield และอุปกรณ์อื่นๆ ให้กับอินเดียด้วยเช่นกัน